text: [{"text_idx": "#000000", "text": "Na Website ni iVakadinadina i Jiova"}, {"text_idx": "#000002", "text": "Veika Vakasaenisi & na iVolatabu"}, {"text_idx": "#000009", "text": "1, 2. O cei soti era itokani i Jiova?"}, {"text_idx": "#000011", "text": "2 Na Kalou o Jiova e digi ira eso na tamata mera nona itokani. Kena ivakaraitaki, e itokani i Jiova o Eparama. (Aisea 41:8; Jemesa 2:23) E taleitaki Tevita o Jiova, qai kaya ni \u2018donu e lomana\u2019 o koya. (Cakacaka 13:22) E \u201cmareqeti vakalevu\u201d tale ga vei Jiova na parofita o Taniela.\u2014Taniela 9:23."}, {"text_idx": "#000013", "text": "3 Na cava eratou itokani kina i Jiova o Eparama, Tevita, kei Taniela? E kaya vei Eparama o Jiova: \u201cO vakarorogo ina domoqu.\u201d (Vakatekivu 22:18) Era itokani i Jiova o ira era yalomalumalumu ra qai talairawarawa vua. E rawa mada ga ni veitokani kei koya e dua na matanitu taucoko. A kaya o Jiova ina matanitu o Isireli: \u201cMoni muria na noqu vosa au na qai nomuni Kalou, oni na noqu tamata.\u201d (Jeremaia 7:23) E bibi tale ga mo talairawarawa vei Jiova ke o via nona itokani."}, {"text_idx": "#000014", "text": "4, 5. E taqomaki ira vakacava na nona itokani o Jiova?"}, {"text_idx": "#000015", "text": "4 E kaya na iVolatabu ni vinakata o Jiova \u201cme vakaraitaka na nona kaukaua vei ira e taucoko vua na lomadra.\u201d (2 Veigauna 16:9) E yalataka tale ga o Jiova vei ira na nona itokani ena Same 32:8: \u201cAu na vakayalomatuataki iko qai vakavulici iko ena sala mo muria. Au na vakasalataki iko niu raici iko tiko e mataqu.\u201d"}, {"text_idx": "#000016", "text": "5 E saga tiko vakaukaua e dua na meca me vakaleqa noda veitokani kei na Kalou. Ia e vinakata o Jiova me taqomaki keda. (Wilika Same 55:22.) Eda qaravi Jiova ena lomada taucoko nida nona itokani. Eda yalodina vua nida sotava mada ga na ituvaki dredre. Eda duavata tale ga kei na ka e vola na daunisame me baleti Jiova: \u201cNi tu e ligaqu imatau o koya, au na sega vakadua ni yavalati.\u201d (Same 16:8; 63:8) E saga vakacava o Setani me vakaleqa noda veitokani kei na Kalou?"}, {"text_idx": "#000017", "text": "6. Na cava e kaya o Setani me baleta na tamata?"}, {"text_idx": "#000018", "text": "6 E vakamacalataki ena Wase 11 nona saqati Jiova o Setani, e beitaki koya ni lasulasu qai iLiuliu ca ni sega ni solia na galala me rau lewa ga o Atama kei Ivi na ka e donu kei na ka e cala. E tukuni ena Jope ni o Setani e beitaki ira tale ga na tamata era via veitokani kei na Kalou. E kaya o Setani ni o ira qori era qarava ga na Kalou mera rawaka kina, ia era sega ni lomani koya. E kaya tale ga o Setani ni rawa ni vagolei ira tani kece na tamata mera kua ni qarava na Kalou. Meda raica mada na ka eda rawa ni vulica vei Jope, kei na sala e taqomaki koya kina o Jiova."}, {"text_idx": "#000020", "text": "7 E turaga vinaka o Jope qai bula ena rauta ni 3,600 na yabaki sa oti. A kaya o Jiova ni sega ni dua e vuravura e tautauvata kei Jope ena nona itabagauna. E doka vakalevu na Kalou qai cata na ka ca. (Jope 1:8) Io, o Jope e itokani dina i Jiova."}, {"text_idx": "#000021", "text": "8 E kaya o Setani ni qarava tiko na Kalou o Jope ena vuku ni veika vinaka e rawata kina. E kaya vei Jiova o Setani: \u201cOni sega ni viribaiti koya moni taqomaki koya kina, na nona vale kei na ka kece e taukena? Oni vakalougatataka na cakacaka ni ligana, sa robota tale ga na vanua na nona manumanu. Ia qo, dodoka mada na ligamuni qai vakarusa na ka kece e taukena, ena vosavakacacataki kemuni dina e matamuni.\u201d\u2014Jope 1:10, 11."}, {"text_idx": "#000025", "text": "10 A butakoca se vakamatea kece o Setani na manumanu i Jope. E vakamatea e levu na nona dauveiqaravi, oti sa qai vakamatei ratou na tini na luvena ena dua na cava. Sega tale ni dua na ka e vo, ia e yalodina tu ga vei Jiova o Jope. \u201cEna ka kece qo, e sega ni valavala ca o Jope se beitaka na Kalou ni cakacala.\u201d\u2014Jope 1:12-19, 22."}, {"text_idx": "#000030", "text": "12 E sega ni kila o Jope na veibeitaki i Setani se na vuna e sotava kina e levu na ka rarawa. E nanuma ni vakavuna o Jiova na leqa e sotava. (Jope 6:4; 16:11-14) Ia e yalodina tiko ga o Jope vei Jiova. Qori e vakadinadinataka ni sega ni nanumi koya ga o Jope. E itokani ni Kalou ni lomani koya. Kena ibalebale e lasu na veibeitaki i Setani!"}, {"text_idx": "#000031", "text": "13. Na cava e yaco ena vuku ni yalodina i Jope?"}, {"text_idx": "#000032", "text": "13 E sega ni kila o Jope na veika e yaco voli mai lomalagi, ia e yalodina vua na Kalou qai vakadinadinataka ni o Setani ga e ca. A qai vakalougatataki Jope o Jiova ena vuku ni nona yalodina.\u2014Jope 42:12-17."}, {"text_idx": "#000034", "text": "14 E yaga vei keda na ivakaraitaki i Jope ni beitaki keda tale ga nikua o Setani nida qaravi Jiova ga meda rawaka kina. E volatukutukutaki ena Jope 2:4 ni kaya o Setani: \u201cEna solia na tamata na ka kece e tu vua me bula kina.\u201d E sega ni beitaki Jope ga o Setani, ia e beitaki keda kece nida nanumi keda ga. Ni oti mada ga e vica vata na drau na yabaki mai na mate i Jope, se vosa vakacacataki Jiova tiko ga o Setani qai beitaki ira na nona dauveiqaravi. E vakadinadinataki qori ena Vosa Vakaibalebale 27:11: \u201cMo vuku na luvequ mo vakamarautaka na lomaqu, me dua na vosa meu tauca vua sa beitaki [se, vosa vakacacataki] au.\u201d"}, {"text_idx": "#000037", "text": "16 E vakayagataka o Setani e levu na iwalewale me vakaleqa kina noda veitokani kei na Kalou. Nona sasaga e rawa ni \u201cvaka na laione e tagi, e vakasaqara tiko e dua me tiloma.\u201d (1 Pita 5:8) Kua gona ni kurabui ke ra saga nomu itokani, lewe ni vuvale, kei na so tale mera tarova nomu vulica na iVolatabu kei na nomu cakava na ka e dodonu. O rawa mada ga ni vakacacani. * (Joni 15:19, 20) E dau vukici koya tale ga o Setani \u201cme agilosi ni rarama.\u201d Kena ibalebale e rawa ni vakacalai keda meda talaidredre vei Jiova. (2 Korinica 11:14) E vinakata o Setani meda vakabauta nida tawayaga, eda na sega ni qarava rawa kina na Kalou. Qori e dua tale na iwalewale e vakayagataka me tarova kina noda qaravi Jiova.\u2014Vosa Vakaibalebale 24:10."}, {"text_idx": "#000038", "text": "17. Na cava eda talairawarawa kina vei Jiova?"}, {"text_idx": "#000039", "text": "17 Eda vakalasui Setani nida talairawarawa vei Jiova. Na cava ena uqeti keda meda talairawarawa? E kaya na iVolatabu: \u201cMo lomani Jiova na nomu Kalou ena lomamu taucoko, ena nomu vinaka taucoko, kei na nomu kaukaua taucoko.\u201d (Vakarua 6:5) Eda talairawarawa vei Jiova nida lomani koya. Na levu ga ni noda lomani Jiova, na levu tale ga ni noda via cakava na ka kece e tukuna vei keda. E vola na yapositolo o Joni: \u201cQo na ibalebale ni noda lomana na Kalou, meda muria na nona ivunau, ia e sega ni icolacola bibi na nona ivunau.\u201d\u20141 Joni 5:3."}, {"text_idx": "#000041", "text": "18 Na cava eso na ka e tukuna o Jiova ni cala? Eso na ivalavala e cavuti ena kato \u201c Cata na Veika e Cata o Jiova.\u201d De dua o nanuma ni so na itovo qori era sega ni ca sara. Ia ni o wilika na kedra tikinivolatabu o qai vakasamataka vakabibi, o na vakadinata ni na yaga vei keda noda talairawarawa ina lawa i Jiova. O na rairai liaca ni dodonu mo cakava eso na veiveisau ena nomu bula. Ke o cakava na veiveisau qori ke mani dredre mada ga ena so na gauna, o na vakila na vakacegu kei na marau ena vuku ni nomu yalodina vua na Kalou. (Aisea 48:17, 18) Eda kila vakacava nida rawa ni cakava na veiveisau e gadrevi ena noda bula?"}, {"text_idx": "#000042", "text": "19 E sega ni dau tukuna o Jiova meda cakava na ka eda na sega ni rawata. (Vakarua 30:11-14) E kila vinaka cake na keda ituvaki o Jiova ni noda itokani dina. E kila na veika eda vinaka kina, kei na noda malumalumu. (Same 103:14) E uqeti keda na yapositolo o Paula: \u201cE dau dina na Kalou ena nona vosa, oya ni na sega ni vakalaiva moni sotava na ka ni veivakatovolei oni na sega ni taqea rawa. Ni oni vakatovolei, ena vakarautaka tale ga na sala moni vosota rawa kina.\u201d (1 Korinica 10:13) Meda nuidei ni na vakaukauataki keda tu ga o Jiova meda cakava na ka dodonu. Ena solia vei iko na \u201ckaukaua e uasivia na kaukaua ni tamata\u201d mo vosota kina na ituvaki dredre. (2 Korinica 4:7) E dau vakadinadinataka o Paula na veivuke i Jiova ni sotava na veika dredre, e rawa kina ni kaya: \u201cAu rawata na ka kece ena vuku i koya e vakaukauataki au.\u201d\u2014Filipai 4:13."}, {"text_idx": "#000043", "text": "20. Na itovo cava mo vakatotomuria? Na vuna?"}, {"text_idx": "#000044", "text": "20 E bibi meda kua ni cakava na ka e cata o Jiova meda veitokani kina kei koya, ia eso tale na ka meda cakava. (Roma 12:9) Era taleitaka na itokani ni Kalou na ka e taleitaka o koya. E vakamacalataki eso na ka qori ena Same 15:1-5. (Wilika.) Era vakatotomuria na itovo i Jiova na nona itokani ra qai vakaraitaka \u201cna loloma, marau, vakacegu, vosovoso, yalololoma, yalovinaka, vakabauta, yalomalua, lewai koya vinaka.\u201d\u2014Kalatia 5:22, 23."}, {"text_idx": "#000045", "text": "21. O na vulica vakacava na itovo e taleitaka na Kalou mo rawa ni vakatotomuria?"}, {"text_idx": "#000046", "text": "21 O na vulica vakacava na itovo totoka i Jiova mo rawa ni vakatotomuria? O na kila na ka e taleitaka o Jiova ena nomu wilika kei na nomu vulica wasoma na iVolatabu. (Aisea 30:20, 21) O na lomani Jiova vakalevu ni o cakava qori. Na levu ga ni nomu lomani Jiova, na levu tale ga ni nomu via talairawarawa vua."}, {"text_idx": "#000047", "text": "22. Na cava na yaga ni nomu talairawarawa vei Jiova?"}, {"text_idx": "#000048", "text": "22 Na veiveisau ena rairai gadrevi mo cakava ena nomu bula, e rawa ni vakatauvatani ina nomu luvata tani na isulu makawa qai tokara na isulu vou. E kaya na iVolatabu ni bibi mo \u201cluvata tani na tamata makawa,\u201d mo qai sulumaka \u201cna itovo vou.\u201d (Kolosa 3:9, 10) E yalataka o Jiova me solia vei keda e \u201cdua na icovi levu,\u201d ke da cakava na veiveisau qori ke dredre mada ga ena so na gauna da qai talairawarawa vua. (Same 19:11) Io, digia mo qaravi Jiova qai vakalasui Setani. Kua ni qaravi Jiova ga ena vuku ni kena veivakalougatataki, ia cakava qori ni o lomani koya dina. O na itokani dina ni Kalou ke o cakava qori!"}, {"text_idx": "#000049", "text": "^ para. 16 Sega ni kena ibalebale qo ni o Setani e vakamuai ira era saga tiko mera tarova nomu vulica na iVolatabu. Ia o Setani \u201cna kalou ni veika vakavuravura qo,\u201d qai \u2018lewa tu na vuravura taucoko.\u2019 E sega gona ni kurabuitaki nodra saga eso mera tarova noda qaravi Jiova.\u20142 Korinica 4:4; 1 Joni 5:19."}, {"text_idx": "#000055", "text": "\u201cMoni muria na noqu vosa au na qai nomuni Kalou, oni na noqu tamata.\u201d\u200b\u2014Jeremaia 7:23"}, {"text_idx": "#000056", "text": "Vakacava eda rawa ni veitokani kei na Kalou?"}, {"text_idx": "#000057", "text": "E vakatokai o Eparama me itokani i Jiova ni a vakarorogo vua qai vakabauti koya.\nEna vukei ira era talairawarawa o Jiova.\nE vakayalomatuataki ira na nona itokani o Jiova.\nEna tokoni ira na nona itokani o Jiova."}, {"text_idx": "#000058", "text": "E vakatokai o Eparama me itokani i Jiova ni a vakarorogo vua qai vakabauti koya."}, {"text_idx": "#000059", "text": "Ena vukei ira era talairawarawa o Jiova."}, {"text_idx": "#000060", "text": "E vakayalomatuataki ira na nona itokani o Jiova."}, {"text_idx": "#000061", "text": "Ena tokoni ira na nona itokani o Jiova."}, {"text_idx": "#000062", "text": "\u201cEna ka kece qo, e sega ni valavala ca o Jope se beitaka na Kalou ni cakacala.\u201d\u200b\u2014Jope 1:22"}, {"text_idx": "#000063", "text": "Na cava e tukuna o Setani me baleti Jope? Na cava e qai cakava o Jope?"}, {"text_idx": "#000064", "text": "E kaya o Setani ni nanumi koya ga o Jope, e sega ni lomana na Kalou.\nE vakalaiva o Jiova me kauta laivi kece o Setani na iyau i Jope, me vakamatei ratou na luvena, me tauvi Jope tale ga e dua na mate mosi.\nA sega ni kila o Jope na vuna e sotava kina e levu na ka rarawa, ia e yalodina tu ga."}, {"text_idx": "#000066", "text": "E vakalaiva o Jiova me kauta laivi kece o Setani na iyau i Jope, me vakamatei ratou na luvena, me tauvi Jope tale ga e dua na mate mosi."}, {"text_idx": "#000067", "text": "A sega ni kila o Jope na vuna e sotava kina e levu na ka rarawa, ia e yalodina tu ga."}, {"text_idx": "#000068", "text": "\u201cEna solia na tamata na ka kece e tu vua me bula kina.\u201d\u200b\u2014Jope 2:4"}, {"text_idx": "#000072", "text": "E vinakata meda nanuma nida tawayaga eda na sega ni qaravi Jiova rawa kina."}, {"text_idx": "#000075", "text": "\u201cQo na ibalebale ni noda lomana na Kalou, meda muria na nona ivunau.\u201d\u200b\u20141 Joni 5:3"}, {"text_idx": "#000076", "text": "O na rawa vakacava ni veitokani kei Jiova?"}, {"text_idx": "#000077", "text": "Na nomu lomana na Kalou ena vukei iko mo talairawarawa vua.\nTalairawarawa vei Jiova, ni na yaga tawamudu vei iko.\nMo nuidei ni na sega ni tukuna o Jiova mo cakava na ka o na sega ni rawata.\nCakava na ka e dodonu, ena vakaukauataki iko kina o Jiova."}, {"text_idx": "#000078", "text": "Na nomu lomana na Kalou ena vukei iko mo talairawarawa vua."}, {"text_idx": "#000079", "text": "Talairawarawa vei Jiova, ni na yaga tawamudu vei iko."}, {"text_idx": "#000080", "text": "Mo nuidei ni na sega ni tukuna o Jiova mo cakava na ka o na sega ni rawata."}, {"text_idx": "#000081", "text": "Cakava na ka e dodonu, ena vakaukauataki iko kina o Jiova."}, {"text_idx": "#000083", "text": "Rawa ni o Wilika Tale ga"}, {"text_idx": "#000085", "text": "Kalou o Jiova, na Daubulibuli ni lomalagi kei na vuravura, e veisureti kei na vosa ni yalayala."}, {"text_idx": "#000089", "text": "O na vakabauta vakacava ni dau tokoni iko o Jiova ni sotavi na ituvaki dredre?"}]